CELEX: 32018D1511
Language: hu
Date: 2018-10-09 00:00:00
Title: A Bizottság (EU) 2018/1511 végrehajtási határozata (2018. október 9.) az (EU) 2015/789 végrehajtási határozatnak a Xylella fastidiosa (Wells et al.) Unióba történő behurcolásának és Unión belüli elterjedésének megelőzését célzó intézkedések tekintetében történő módosításáról (az értesítés a C(2018) 6452. számú dokumentummal történt)

11.10.2018   
               
               
                  HU
               
               
                  Az Európai Unió Hivatalos Lapja
               
               
                  L 255/16
               
            
         A BIZOTTSÁG (EU) 2018/1511 VÉGREHAJTÁSI HATÁROZATA
         (2018. október 9.)
         az (EU) 2015/789 végrehajtási határozatnak a Xylella fastidiosa (Wells et al.) Unióba történő behurcolásának és Unión belüli elterjedésének megelőzését célzó intézkedések tekintetében történő módosításáról
         
            
               (az értesítés a C(2018) 6452. számú dokumentummal történt)
            
         
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének negyedik mondatára,
         mivel:
         
                     (1)
                  
                  
                     Az (EU) 2015/789 bizottsági végrehajtási határozat (2) 9. cikkének (8) bekezdése meghatározza a körülhatárolt területeken soha nem nevelt egyes gazdanövények szállítására vonatkozó feltételeket, valamint az egyes gazdanövényekre, többek között a Polygala myrtifolia L. ültetésre szánt növényeire vonatkozó specifikusabb feltételeket is.
                  
               
                     (2)
                  
                  
                     A tapasztalat azt mutatja, hogy a Polygala myrtifolia L. ültetésre szánt növényei különösen fogékonyak a Xylella fastidiosa (Wells et al.) fajra (a továbbiakban: a meghatározott szervezet). Az Unió területén a növényegészségügyi védelem magasabb szintjének biztosítása érdekében helyénvaló előírni, hogy a növényeket a termelési helyükről való első elszállításuk előtt a szállításhoz lehető legközelebbi időpontban szemrevételezéssel történő vizsgálatnak, mintavételnek és tesztelésnek vessék alá. Ugyanezt a követelményt kell alkalmazni a Polygala myrtifolia L. azon, ültetésre szánt növényei esetében is, amelyeket olyan harmadik országból hoznak be az Unióba, ahol a meghatározott szervezet nincs jelen.
                  
               
                     (3)
                  
                  
                     Az (EU) 2015/789 végrehajtási határozatot ezért ennek megfelelően módosítani kell.
                  
               
                     (4)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2015/789 végrehajtási határozat a következőképpen módosul:
            
                        1.
                     
                     
                        A 9. cikk (8) bekezdésének második albekezdése helyébe a következő szöveg lép:
                        „Azonban a Coffea, a Lavandula dentata L., a Nerium oleander L., az Olea europaea L., a Polygala myrtifolia L. és a Prunus dulcis (Mill.) D.A. Webb ültetésre szánt példányai (a magok kivételével) csak akkor szállíthatók az Unión belül, ha a Xylella fastidiosa felmérésére vonatkozó, a Bizottság honlapján közzétett szakmai iránymutatásoknak megfelelő éves hatósági szemlének és mintavételnek alávetett területről származnak, továbbá a mintákon sor került a meghatározott szervezet kimutatására alkalmas, a nemzetközi szabványoknak megfelelő vizsgálatok elvégzésére, és e vizsgálatok kizárták a meghatározott szervezet jelenlétét, a követett mintavételi módszer pedig 99 %-os megbízhatósággal képes volt kimutatni a fertőzött növények 5 %-os vagy annál nagyobb arányú jelenlétét. Ezen túlmenően a Polygala myrtifoliaL. növényeinek minden egyes, az Unión belül szállítandó, ültetésre szánt tételét a termelési helyről történő első elszállításuk előtt a szállításhoz lehető legközelebbi időpontban szemrevételezéssel történő hatósági vizsgálatnak és mintavételnek kell alávetni – figyelembe véve a Bizottság honlapján a Xylella fastidiosa felmérésére vonatkozóan közzétett szakmai iránymutatásokat –, valamint el kell végezni azokon a meghatározott szervezet kimutatására szolgáló, a nemzetközi szabványoknak megfelelő laboratóriumi vizsgálatokat is a meghatározott szervezet jelenlétének kizárása céljából egy olyan mintavételi módszert követve, amely 99 %-os megbízhatósággal képes kimutatni a fertőzött növények 5 %-os vagy annál nagyobb arányú jelenlétét. A 3. cikk (2) bekezdésének első albekezdésétől eltérve a meghatározott szervezet jelenlétét egy laboratóriumi vizsgálattal kell szűrni, és pozitív eredmény esetén a nemzetközi szabványoknak megfelelő legalább egy pozitív molekuláris vizsgálattal kell azonosítani. Az említett vizsgálatoknak szerepelniük kell a meghatározott szervezet és annak alfajai kimutatására használható vizsgálatok Bizottság által vezetett adatbázisában.”
                     
                  
                        2.
                     
                     
                        A 16. cikk második bekezdése helyébe a következő szöveg lép:
                        „A Coffea, a Lavandula dentata L., a Nerium oleander L., az Olea europaea L., a Polygala myrtifolia L., és a Prunus dulcis (Mill.) D.A. Webb ültetésre szánt példányai – a magok kivételével – csak akkor hozhatók be az Unió területére, ha éves hatósági szemlének alávetett területről származnak, ahol a mintákon a megfelelő időpontokban sor került a meghatározott szervezet kimutatására alkalmas, a nemzetközi szabványoknak megfelelő laboratóriumi vizsgálatok elvégzésére, és e vizsgálatok kizárták a meghatározott szervezet jelenlétét egy olyan mintavételi módszert alkalmazva, amely 99 %-os megbízhatósággal képes kimutatni a fertőzött növények 5 %-os jelenlétét. Ezen túlmenően a Polygala myrtifolia L. ültetésre szánt növényeinek minden egyes tételét a termelési helyről történő első elszállításuk előtt a szállításhoz lehető legközelebbi időpontban szemrevételezéssel történő hatósági vizsgálatnak és mintavételnek, valamint a meghatározott szervezet kimutatására alkalmas, a nemzetközi szabványoknak megfelelő laboratóriumi vizsgálatoknak kell alávetni, amelyek kizárják a meghatározott szervezet jelenlétét, egy olyan mintavételi módszert alkalmazva, amely 99 %-os megbízhatósággal képes kimutatni a fertőzött növények 5 %-os jelenlétét.”
                     
                  
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2018. október 9-én.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 169., 2000.7.10., 1. o.
         
         
            (2)  A Bizottság (EU) 2015/789 végrehajtási határozata (2015. május 18.) a Xylella fastidiosa (Wells et al.) Unióba történő behurcolásának és Unión belüli elterjedésének megelőzését célzó intézkedésekről (HL L 125., 2015.5.21., 36. o.).